ยาลดไข้เด็กเล็กไทลินอลให้กิน 0.8 CC ลูกกินไป 2 CC แต่สักพักอวกออกเป็นอะไรไหมคะ
สวัสดีค่ะ หากเป็นยายี่ห้อไทลินอล สำหรับเด็กเล็ก หรือ ไทลินอล ดรอป จะมีปริมาณตัวยาพาราเซตามอล 80 มิลลิกรัมใน 0.8 ซีซี ดังนั้นหากทานไป 2 ซีซี จะได้รับยาไป 200 มิลลิกรัม ซึ่งเป็นปริมาณยาที่มากไป หากเด็กมีน้ำหนักตัวประมาณ 8-9 กิโลกรัม อย่างไรก็ตาม ขนาดยา paracetamol ที่จะเป็นอันตรายต่อร่างกายเด็กคือ 150 มิลลิกรัมต่อน้ำหนักตัวเด็ก 1 กิโลกรัม ดังนั้นหากลูกหนัก 8 กิโลกรัม ปริมาณยาที่เป็นอันตรายคือ 1,200 มิลลิกรัม ในการทานยา 1 ครั้งดังนั้นปริมาณยาที่ให้ไป ไม่ถือว่าอันตรายร้ายแรง นอกจากนี้ หากเด็กมีการอาเจียนออกหลังจากทานยาไปภายในไม่เกิน 30 นาที ยาก็น่าจะออกมากับอาเจียนด้วย ดังนั้น ปริมาณยาที่เข้าสู่ร่างกาย จึงอาจไม่ถึง 200 มิลลิกรัมค่ะ อย่างไรก็ตาม แนะนำควรเว้นระยะการให้ยาไปก่อนประมาณ 12 ชั่วโมง และหลังจากนี้ให้ใช้การเช็ดตัวลดไข้แทนการทานยา หลังจากนั้น หากยังมีไข้ ก็สามารถทานยาได้ตามปกติค่ะ